《桂枝香 立秋日作》
清代·吴重憙

蓼红蘋白，正良夜新秋，溽暑初去。偏是悲秋秋士，与秋先遇。

西风似解相违久，祇著意飕飗庭树。一番凉月，一番清露，一番疏雨。

曾记得紫萸黄菊。我扶病登台，送君行处。几度流光，又听元蝉哀诉。

秋来秋去无人管，祇不许朱颜如故。登高携酒，向天搔首，问天不语。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。